Shais Rishon

Shais Rishon (Brooklyn, New York, 1982ko otsailaren 14a), MaNishtana izengoitiaz ere ezaguna, afro-estatubatuar errabino ortodoxo, aktibista eta idazlea da. Tablet, Kveller, The Forward, Jewcy eta Hevria aldizkarietan kolaboratzen du eta 2018an Ariel Samson, Freelance Rabbi eleberria idatzi zuen. 2014an, The Jewish Week astekariak 36 urtetik beherako judu eraginkorren urteroko zerrendan sartu zuen.

 Bizitza 

 Errabino ibilbidea 
Rishon 1982ko otsailaren 14an jaio zen Brooklynen, New Yorken, Chabad-Lubavitch mugimenduarekin lotutako familia judu batean. Berak dioenez, bere amaren arbasoak judu erlijiosoak izan dira 1780ko hamarkadatik. Bere aita, Asher Rishon, judaismora konbertitu zen Shaisen ama ezagutu ondoren. Gaztea zela, Shaisek judu komunitatetik baztertuta sentitzen zen bere arraza eta beste juduengandik jasotzen zuen tratua zirela eta. James Madison eskolan graduatu ondoren, Brooklyn Collegen sartu zen, eta bertan ingelesean espezializatu zen.

2009an bere identitate beltz eta juduari buruzko blog bat idazten hasi zen, MaNishtana izengoitia erabiliz. Judu komunitatearen barruko arrazakeriaren gaia jorratzen du, batez ere. Bend The Arc judu erakunde progresistan  lan egin du edukien kudeatzaile gisa. New Yorkeko Kehilat Ir Chadash komunitate juduko errabino gisa ere jardun du.

2020an, Rishonek eta Yitz Jordan raperoak (Y-Love) komunitate-zentro berri bat sortzeko asmoa iragarri zuten. Komunitate-zentro hau judu guztientzat irekita egongo litzateke, baina judu arrazializatuengan zentratuko litzateke.

 Idazle ibilbidea 
Rishonen lehen eleberria, Ariel Samson, Freelance Rabbi, 2018ko National Jewish Book Awarden Goldberg sarirako izendatua izan zen. Eleberri erdi-autobiografiko horretan, judu arrazializatuen inguruko estereotipoei aurre egingo ziela eta komunitate judu zabalagoan leku bat egingo ziela itxaropena adierazi zuen.

Kveller Haggadah liburua prestatzean lagundu zuen. Antzerkigintzan ere aritu zen, 2017an The Jewish Plays Projecten parte hartuz, Susan Bernfield, Sarah Gancher eta MJ Kaufman antzerkigileekin batera.

 Bizitza pertsonala 
Rishon Gulienne Rollins-Rishonekin ezkonduta zegoen, jatorri mistoko judu beltz batekin, eta 2013ko amaieran jaiotako alaba bat du.

2021eko ekainean, Twitter bidez jakinarazi zuen autista eta poliamodiotsua zela.

 Lanak 
Liburuak
 Thoughts From A Unicorn: 100% Black. 100% Jewish. 0% Safe (2012)
 "Fine, thanks. How are you, Jewish?": A Stream-Of-Consciousness Stroll Through the Jew of Color Mind (2014)
 The Rishoni Illuminated Legacy Hagadah (2015)
 Ariel Samson: Freelance Rabbi (2018)
Ipuinak
 One Man’s Dystopia Is Another Man’s What? (2014)
 The (Space)Time Of Your Life (2014)
Poemak
 Mashiach Now? (2015)

 Erreferentziak 

 Kanpo estekak 

Kategoria:Brooklyndarrak
Kategoria:Afro-estatubatuarrak
Kategoria:Estatubatuar juduak
Kategoria:Judu ortodoxoak
Kategoria:Errabinoak
Kategoria:Desgaitasuna duten erlijiosoak
Kategoria:Ameriketako Estatu Batuetako erlijio idazleak
Kategoria:Idazle juduak
Kategoria:Ameriketako Estatu Batuetako eleberrigileak
Kategoria:Ameriketako Estatu Batuetako ipuingileak
Kategoria:Ameriketako Estatu Batuetako poetak
Kategoria:Ingelesezko idazleak
Kategoria:XXI. mendeko idazleak
Kategoria:Idazle autistak
Kategoria:Arrazismoaren aurkako ekintzaileak
Kategoria:Aktibista juduak
Kategoria:Desgaitasuna duten aktibistak